Xander se DNS nié op bewysstukke gevindXander Bylsma tydens die Stella-moordverhoor. (Foto: Tania Heyns) ’n DNS-kenner het Dinsdag in die hooggeregshof in Mmabatho in Noordwes onthul dat ’n onbekende persoon se DNS onder die vingernaels van Sharnelle Hough gevind is. Volgens die getuie is daar ook geen van die moordbeskuldigde Xander Bylsma se DNS op die spesifieke bewysstukke gevind wat die betrokke getuie ontleed het nie. Bylsma (20) staan tereg op die moorde op sy eksmeisie Sharnelle (17) en haar boesemvriendin Marna Engelbrecht (16). Die meisies is in die skoolkoshuis op Stella vermoor. Sharnelle se liggaam het aan ’n nylontou aan ’n trapreling gehang, terwyl Marna se liggaam met ’n handsakband om haar nek in die badkamer aangetref is. Albei is verwurg. Bylsma het verlede week getuig hy dink Brandon Victor, Sharnelle se kêrel ten tyde van die misdaad, het die moorde gepleeg. Die verdediging het vanoggend kapt. Mathukudu Samuel Mashegoana, ’n senior forensiese ontleder by die Suid-Afrikaanse Polisiediens, na die getuiebank opgeroep. Mashegoana het vooraf verskeie bewysstukke ontvang om te ontleed. Dié bewysstukke sluit in ’n broekie wat aan Sharnelle behoort het, twee komberse, twee stukke tou, ’n handsak en twee selfone. Hy het ook verskeie DNS-monsters ontvang wat van Bylsma, Sharnelle en Marna deur middel van smere (swabs) geneem is. Volgens Mashegoana is ’n onbekende persoon se DNS onder Sharnelle se vingernaels gevind. Daar is ook ’n onbekende persoon se DNS op die handsak gevind. Mashegoana het onthul dat Sharnelle se bloed op een van die komberse gevind is, terwyl Marna se bloed op die handsak gevind is. Van Marna se hare is ook ontleed. Mashegoana kan egter nie sê waar die hare op die moordtoneel gevind is nie. Kapt. Samuel Mashegoana, ’n senior forensiese ontleder by die polisie getuig tydens die Stella-moorde. (Foto: Tania Heyns) Sharnelle se DNS is ook op een van die stukke tou gevind. Haar DNS is ook die enigste wat op die een selfoon gevind is. Daar is geen DNS op haar broekie gevind nie. Staatsaanklaer Johan Smit het gedurende kruisondervraging geïnsinueer dat Mashegoana se verslag sekere gebreke het. Volgens Smit is Bylsma se DNS vantevore vir ’n tweede keer aangevra nadat die laboratorium wat die bewysstukke ontleed het, deurmekaar geraak het met die saaknommers van die Stella-saak en ’n ander saak in die Noord-Kaap. Mashegoana het gesê hy is nie van dié vermeende flater bewus nie. Onbekende persoon se DNS Victor het verlede week getuig dat hy die aand van 25 Mei 2018 by Sharnelle en Marna in hul koshuiskamer gekuier het. Volgens Victor het hy en Sharnelle dié aand hande vasgehou en gesoen. Sharnelle het ook “knoppies op sy rug” uitgedruk. Dié besonderhede het vandag ter sprake gekom toe Smit by Mashegoana wou weet of dit moontlik is dat ’n persoon se DNS onder ’n ander se naels kan beland gedurende die aksie van “knoppies uitdruk”, soos Victor dit gestel het. “Daar is ’n moontlikheid,” het Mashegoana geantwoord. Die saak is vanmiddag uitgestel hangende die beskikbaarheid van bykomende getuies wat die verdediging wil oproep. Die saak is nou van 6 tot 10 Januarie 2020 op die hofrol geplaas. Bylsma bly tot dan in aanhouding.